Den siddende regering får på puklen af 950 NGO’er, som mener, at danske nedskæringer på klimaambitioner, energiforskning og klimafinansiering fortjener en antihæderspris.

Prisen, der dagligt deles ud under COP21, går til lande, der har udmærket sig i en negativ forstand over det seneste døgn.

Danmark har gjort sig fortjent til prisen ved at skære i klimafinansiering til den grønne omstilling i udviklingslande. Fra en pulje på 500 millioner kroner har regeringen rundbarberet pengeposen til 270 millioner kroner.

Dertil kommer, at energiminister Lars Christian Lilleholt i et Folketingssvar til Radikale Venstres Andreas Steenberg skriver, at Danmark ikke kan garantere, at målet om en 37 pct. CO2-reduktion i 2020 overholdes.

Fokus på COP21 Ingeniøren følger klimaforhandlingerne under COP21, hvor vi dækker de vigtigste politiske frem- og tilbageskridt samt konkrete teknologier, der kommer i fokus. På Ingeniørens blog kan man følge Hans Peter Dejgaard, som skriver daglige indlæg fra Paris.

Det skabte debat tidligere på året, da regeringen meldte ud, at den ville droppe målet om 40 pct. reduktion i 2020, som var resultatet af den tidligere regerings finanslov og energiaftalen fra 2012, men nu afviser ministeren af binde sig til de nye 37 pct.-mål.

Danmark skal ikke fastsætte målsætninger, der rækker udover, hvad landet er forpligtiget til i EU, lyder det:

‘Det er således regeringens holdning, at Danmark ikke skal gå enegang i klimapolitikken og fastsætte en national målsætning, der rækker videre end EU målsætningerne. Især ikke fordi en sådan målsætning vil have minimal effekt på klimaet globalt set og potentielt kan bremse mulighederne for vækst i konkurrenceudsatte dele af dansk erhvervsliv.’

Fortjent fossilspris

Klimapolitisk rådgiver i Greenpeace Jens Mattias Clausen hylder antihædringsprisen:

»Det er fuldt fortjent, at regeringen nu bliver udstillet for at køre rent dobbeltspil, hvor Løkke og Lilleholt på den ene side skærer drastisk på klimaområdet på den hjemlige finanslov for så at tage til Paris og foran verdenssamfundet bryste sig af fortsat at være et foregangsland. Heldigvis er nomineringen med til at vise både Danmark og andre lande, at det er uacceptabelt at pryde sig med falske fjer her på klimatopmødet. Behovet for reel handling er simpelt hen for stort,« udtaler den klimapolitiske rådgiver til en Greenpeace–pressemeddelelse.

Den siddende Venstre-regering har desuden skåret i støtten til forskning i energiteknologier. Demonstrationsprogrammet EUDP (Energiteknologisk Udviklings- og Demonstrationsprogram) bliver reduceret fra 375 millioner til 127 millioner kroner på Finansloven for 2016.

Dette til trods har regeringen frem mod 2020 forpligtiget sig til at fordoble støtten til udvikling af grøn teknologi til 570 millioner kroner, men uden at fastsætte hvor pengene skal komme fra.

Læs også: Lilleholt lover Bill Gates at afsætte flere energiforskningspenge

Tidligere pristagere

Fossil of the Day-prisen er blevet uddelt af en samlet gruppe af NGO'er - Climate Action Network - under klimakonferencer siden 1999. Tidligere under COP21 fik New Zealand prisen for promovere udfasning af fossile brændsler, mens den nuværende regering har syvdoblet mængden af subsidier til fossile energikilder.

Under sidste års klimaforhandlinger i Lima modtog LMDC-gruppen, der blandt andet består af Saudi Arabien, Kina, Indien, Iran og Venezuela. Gruppen modtog prisen for at lytte udelukkende til deres egne interne interesser og obstruerer de afsluttende forhandlinger under COP20.